DA Den Europæiske Unions Tidende CE 84/559

(2004/C 84 E/0637)

SKRIFTLIG FORESPØRGSEL E-0259/04

af Giacomo Santini (PPE-DE) til Kommissionen

(3. februar 2004)

Om: Vejafgifter på hovedvej 47 i Valsugana

Den autonome provins Trento har tilkendegivet at have til hensigt at indføre vejafgifter på sin del af hovedvej 47 i Valsugana i Italien.

Vejafgifterne vil kun berøre den gennemkørende trafik og især den internationale godstransport med lastvogn.

Der er problemer med Venetos vejforbindelser mod Brennerpasset, og bureaukratisk og politisk sendrægtighed trækker gennemførelsen af motorvej A 31 i Valdastico i langdrag. Vejen gennem Valsugana er den mest oplagte gennemkørselsvej for indbyggerne i Veneto og Friuli, når de skal mod Brennerpasset og dermed Centraleuropa. I betragtning af ovenstående og i henhold til Kommissionens holdning til emnet vejafgifter, bedes den oplyse om:

1. Kommissionen har kendskab til dette initiativ?

2. den er enig i, at dette er en alvorlig indskrænkning af den frie bevægelighed for personer og varer?

3. det ikke er Kommissionens opfattelse, at dette er en overtrædelse af kriterierne for statsstøtte og konkurrencelovgivning?

4. det ikke er dens opfattelse, at et sådant initiativ er risikabelt på grund af de reaktioner, det kan forårsage hos forvalterne af andre områder langs hovedvej 47 eller andre vigtige hovedfærdselsårer?

Svar afgivet på Kommissionens vegne af Loyola de Palacio

(11. marts 2004)

Kommissionen er ikke bekendt med, at der er planer om at indføre vejafgift i Valsugana i Italien, således som det fremgår af det ærede medlems forespørgsel.

EU-direktivet 1999/62/EF er det gældende retsinstrument for opkrævning af skatter, afgifter og brugerbetaling (1). Det er rettet mod tunge godskøretøjer på 12 tons eller mere. Det skal understreges, at medlemsstaternes opkrævning af vejafgift på køretøjer under 12 tons og passagerkøretøjer, inkl. langtursbusser, ikke er omfattet af bestemmelserne i direktiv 1999/62/EF, da disse køretøjer falder uden for direktivets anvendelsesområde.

Opkrævning af afgifter på andre køretøjer end dem, der er omfattet af direktiv 1999/62/EF, er underlagt nærhedsprincippet, dvs. at medlemsstaterne er bedre placeret til at træffe en afgørelse under hensyntagen til de lokale forhold.

Men afgifterne må under ingen omstændigheder hverken direkte eller indirekte føre til forskelsbehandling på grundlag af fragtmandens nationalitet eller køretøjets oprindelse eller bestemmelsessted. Med hensyn til tunge godskøretøjer må der kun opkræves vejafgift på motorveje og veje med lignende kendetegn. Herudover er medlemsstaterne forpligtet til at overholde traktaternes bestemmelser om fri bevægelighed, dvs. at de skal afholde sig fra at vedtage foranstaltninger, som kan hindre samhandelen inden for Fællesskabet, hvilket ville være resultatet, hvis der blev opkrævet urimeligt høje vejafgifter på en bestemt vejstrækning, som først og fremmest benyttes af fragtmænd ved rejser mellem medlemsstaterne.

Ud fra et ønske om at øge vejafgifternes gennemskuelighed og udbrede princippet om, at brugeren betaler, fremsatte Kommissionen i juli 2003 et forslag til Parlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer (2), så direktivet kommer til at omfatte alle godskøretøjer på over 3,5 tons ved kørsel på veje under det transeuropæiske netværk (TEN). I forslaget indgår også en mulighed for at forhøje vejafgifterne i følsomme områder med det formål at blive i stand til at finansiere transportinfrastrukturprojekter af stor betydning for EU i samme område eller korridor. Vejafgifter på andre køretøjer eller andre vejnet er omfattet af nærhedsprincippet.

Kommissionen vil kontakte de italienske myndigheder med anmodning om oplysninger om de spørgsmål, der rejses af det ærede medlem.

(1) Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer, EFT L 187 af 20.7.1999.

(2) KOM(2003)448 endelig, 2003/0175 (COD).